
 Na temelju članka 31. Statuta Općine Konavle („Službeni glasnik Općine Konavle“,  broj 7/21 – pročišćeni tekst) Općinsko vijeće Općine Konavle na svojoj  7. sjednici, održanoj --. rujna  2026. godine donijelo je


PRAVILNIK
o načinu i uvjetima stipendiranja učenika srednjih škola i studenata iz obitelji stradalnika Domovinskog rata s područja Općine Konavle

Članak 1.
  Ovim Pravilnikom utvrđuju  se opći uvjeti, postupak i kriteriji za dodjelu stipendija učenicima  i studentima iz obitelji stradalnika Domovinskog rata s područja Općine Konavle  te prava i obveze korisnika sredstava.

Članak 2.
  Sredstva za stipendije osiguravaju se u proračunu Općine Konavle. Stipendije se dodjeljuju putem natječaja.

Članak 3.
  Općina Konavle odobrava stipendije učenicima i studentima koji se redovito školuju izvan Općine Konavle.
  Pravo  na stipendiju ne mogu ostvariti učenici i studenti koji se obrazuju uz rad ili su korisnici nekih drugih oblika novčane potpore za potrebe obrazovanja.
Članak 4.
  Broj i mjesečni iznos stipendija za svaku školsku, odnosno akademsku godinu utvrđuje  općinski načelnik posebnim zaključkom  najkasnije do 1. studenoga tekuće godine u okviru sredstava osiguranih u  proračunu  Općine Konavle.
Članak 5.
  Natječaj za dodjelu stipendija raspisuje općinski načelnik, a prijave se podnose Upravnom odjelu za opće poslove, mjesnu samoupravu i društvene djelatnosti (u daljnjem tekstu: Upravni odjel) u roku od 15 (petnaest) dana od dana objave.

  Obavijest o raspisivanju natječaja objavljuje se u najmanje jednoj  tiskovini, a tekst natječaja i popratna dokumentacija na mrežnoj stranici Općine (www.opcinakonavle.hr).
  Prije raspisivanja natječaja, općinski načelnik donosi Zaključak o osnivanju Povjerenstva za provedbu postupka dodjele stipendije (u daljnjem tekstu: Povjerenstvo).
Članak 6.
   Nakon isteka roka za podnošenje prijava Povjerenstvo razmatra pristigle prijave i priloženu dokumentaciju, utvrđuje koje su prijave potpune i pravodobne te sastavlja prijedlog rang-liste kandidata na temelju kriterija uspjeha u školovanju.

 Prijedlog rang-liste Povjerenstvo dostavlja nadležnom Upravnom odjelu, koji istu objavljuje na mrežnoj stranici Općine. O radu Povjerenstva  vodi se zapisnik.
 Na objavljeni prijedlog rang-liste kandidati mogu podnijeti prigovor općinskom  načelniku u roku od 8 (osam) dana od dana objave. Općinski načelnik donosi odluku o prigovoru u roku od 15 (petnaest) dana od  dana njegova zaprimanja. 
 Ako se na raspisani natječaj prijavi manji broj kandidata od broja stipendija koje se dodjeljuju u pojedinoj kategoriji, nepopunjeni broj stipendija može se preraspodijeliti na druge kategorije u kojima postoji dovoljan broj kandidata koji ispunjavaju uvjete za ostvarivanje prava na stipendiju. 
Preraspodjela se provodi isključivo među kandidatima koji su se prijavili na raspisani natječaj, bez provođenja novog natječajnog postupka.

  Nakon odlučivanja o prigovorima, općinski načelnik donosi Zaključak o dodjeli stipendija, a nadležni Upravni odjel priprema ugovore o stipendiranju.

Članak 7.
  Natječaj sadrži:
· opće odredbe i kriterije za dodjelu stipendija,
· rok za podnošenje prijava,
· naziv nadležnog tijela kojem se podnose prijave,
· popis dokumentacije koju je potrebno priložiti uz prijavu,
· broj učeničkih i studentskih stipendija.
Članak 8.
   Pravo sudjelovanja na natječaju za dodjelu stipendija imaju učenici srednjih škola i studenti koji su državljani Republike Hrvatske te imaju prebivalište na području Općine Konavle najmanje jednu godinu prije podnošenja prijave. 
  Uvjet je da su redovito upisani u školsku, odnosno akademsku godinu te da nisu korisnici drugih oblika novčane potpore za potrebe obrazovanja iz javnih izvora.

  Osim uvjeta navedenih u prethodnom stavku, potrebno je ispunjavati i jedan od sljedećih uvjeta:

1. da su djeca ili posvojenici poginulih hrvatskih branitelja iz Domovinskog rata ili smrtno stradalih civilnih osoba iz Domovinskog rata,
2. da su djeca ili posvojenici hrvatskih ratnih vojnih invalida iz Domovinskog  rata ili civilnih invalida  iz Domovinskog rata sa 70% ili više utvrđenog stupnja tjelesnog oštećenja,
3. da  su sami hrvatski ratni vojni invalidi iz  Domovinskog rata ili civilni invalidi  iz Domovinskog rata sa 70% ili više utvrđenog  stupnja tjelesnog oštećenja,
4. da su djeca ili posvojenici hrvatskih ratnih vojnih invalida iz  Domovinskog rata koji imaju troje ili više djece.
  Poginulim braniteljem  iz  Domovinskog rata, u smislu ovog Pravilnika, smatra se osoba koja je poginula, nestala ili je umrla od posljedica rana,  ozljeda ili bolesti zadobivenih tijekom obavljanja službenih dužnosti u obrani Republike Hrvatske (MUP, HV i druge)  nakon 17. kolovoza 1990. godine.
  Civilnom žrtvom iz Domovinskog rata, u smislu ovog  Pravilnika, smatra se osoba koja je poginula, nestala ili  umrla od posljedica rana, povreda, ozljeda ili bolesti zadobivenih u vezi s ratnim djelovanjima  nakon 17. kolovoza 1990. godine.
  Osobe iz točke 1. i  2. ovog članka status djeteta ili posvojenika poginulih branitelja odnosno civilne žrtve iz Domovinskog rata dokazuju pravomoćnim  rješenjem  Ministarstva obrane Republike Hrvatske o priznavanju prava na obiteljsku invalidninu.
  Djeca i posvojenici poginulih branitelja iz Domovinskog rata  iz točke 1. ovog članka mogu ostvariti pravo na stipendiju i ako nisu državljani Republike Hrvatske, pod uvjetom da imaju  prebivalište na području Općine Konavle.
                                                        Članak 9.
  Prijava na natječaj sadrži:

1. zahtjev (dostupan na mrežnoj stranici Općine),
2. osobnu iskaznicu (presliku),
3. potvrdu o redovitom upisu u tekuću školsku godinu odnosno godinu studija (original),
4. potvrdu o prosjeku ocjena:
· učenici – svjedodžba prethodne školske godine (preslika),
· studenti prve godine studija – svjedodžbe sva četiri razreda srednje škole (preslike),
· studenti viših godina studija – prijepis prosjeka ocjena prethodne godine studija (original),
	5.   potvrde o prebivalištu za sve članove obitelji, izdane od  MUP-a (original ili putem sustava e- Građani),
	6.   izjavu o neprimanju druge stipendije  (dostupnu na mrežnoj stranici Općine);  izjavu može potpisati roditelj isključivo ako je podnositelj  zahtjeva  maloljetan,
	7.   rješenje kojim se dokazuje status iz članka 8. ovoga  Pravilnika.

  Ako je podnositelj prijave dijete ili posvojenik hrvatskog ratnog vojnog invalida iz Domovinskog rata koji ima troje ili više djece, potrebno je priložiti i preslike rodnih listova njegove djece.
Članak 10.
 Učenicima i studentima viših godina studija koji se prijave na raspisani natječaj u obzir se uzima prosječna ocjena prethodne godine školovanja, odnosno studija,  zaokružena na dvije decimale.
 Studentima prve godine studija u obzir se uzima opći uspjeh ostvaren tijekom posljednje četiri godine srednjoškolskog obrazovanja zaokružen na dvije decimale.

Članak 11.
  Učenici ili studenti koji ostvare pravo na stipendiju  u više kategorija dužni su se,  prije donošenja Zaključka o dodjeli stipendija, pisano očitovati o kategoriji u kojoj žele ostvariti pravo na stipendiju.

Članak 12.
    Na temelju Zaključka o dodjeli stipendija, nadležni Upravni odjel  za sve kandidate kojima je odobrena stipendija priprema ugovor o stipendiranju.

    Ugovor o stipendiranju sadrži:

· ime, odnosno naziv ugovornih strana,
· OIB  ugovornih strana,
· naziv škole odnosno visokog učilišta te razred odnosno godinu studija za koju se stipendija dodjeljuje,
· iznos stipendije i i način njezine isplate,
· razdoblje  za koje se stipendija dodjeljuje,
· ostala prava i obveze ugovornih strana.

Članak 13.
    Ugovor o stipendiranju u ime Općine Konavle potpisuje općinski načelnik ili osoba koju on ovlasti i stipendist. Ako je stipendist maloljetan, ugovor o stipendiranju u njegovo ime potpisuje roditelj ili skrbnik.

Članak 14.
  Stipendija se ugovara  za jednu nastavnu godinu srednjoškolskog obrazovanja odnosno za jednu akademsku godinu  preddiplomskog ili diplomskog studija. 
Stipendija  se isplaćuje mjesečno tijekom deset mjeseci školske odnosno akademske godine. Ne može se dodijeliti više puta za istu godinu školovanja  te se ne isplaćuje za mjesece srpanj i kolovoz.

 Stipendija za apsolventski staž može se dodijeliti za najviše pet mjeseci, počevši od 1. listopada nakon završetka diplomskog studija, a u iznimnim slučajevima stipendija se može dodijeliti i nakon završetka preddiplomskog studija, o čemu odluku donosi Povjerenstvo. Pravo na isplatu stipendije tijekom apsolventskog staža može se ostvariti samo jednom.

Članak 15.
  Korisnik stipendije gubi pravo na stipendiju ako prekine školovanje odnosno studiranje ili promijeni prebivalište izvan područja Općine Konavle, o čemu je  dužan odmah obavijestiti Općinu Konavle.
  Korisnik stipendije ne može istodobno biti korisnik druge stipendije, a ako uz stipendiju Općine Konavle ostvari pravo na drugu stipendiju, dužan je pisano očitovati se o zadržavanju jedne od stipendija.

Članak 16.
  Ako neki od kandidata iz bilo kojeg razloga odustane od sklapanja ugovora o stipendiranju ili u roku od mjesec dana od zakazanog termina za potpisivanje ugovora ne potpiše ugovor o stipendiranju, stipendija se dodjeljuje
sljedećem kandidatu na rang- listi, redom do popunjavanja broja odobrenih stipendija.

Članak 17.
  U iznimnim slučajevima  općinski načelnik može donijeti Zaključak o dodjeli jednokratne novčane potpore za potrebe obrazovanja u zemlji i inozemstvu.

Članak 18.
  Ako učenik ili student prekrši bilo koju  obvezu preuzetu ugovorom o stipendiranju, gubi pravo na daljnju isplatu stipendije te je dužan  vratiti  u proračun Općine Konavle sve neosnovano primljene iznose. Isto vrijedi ako se naknadno utvrdi da je učenik ili student prilikom prijave na natječaj za stipendiranje dao lažne podatke ili priložio lažne isprave.

Članak 19.
  Stupanjem na snagu ovog Pravilnika prestaje vrijediti Pravilnik o načinu i uvjetima stipendiranja  učenika srednjih škola  i studenata iz obitelji stradalnika Domovinskog rata s područja Općine Konavle („Službeni glasnik Općine Konavle“, br. 7/21, 3/22, 10/24 i 2/25).

Članak 20.
  Ovaj Pravilnik stupa na snagu 8 (osam) dana od dana objave u „Službenom glasniku Općine Konavle“, a primjenjuje se od školske godine 2026./2027. 


KLASA: 604-01/26-01/3  
UR.BROJ: 2117-2-01-26-1						       
U Cavtatu, 16. rujna 2026.

										   Predsjednik
										Općinskog vijeća
										Ivo Simović, v.r.
